Ríkjandi Evrópumeistarar Portúgal féllu úr leik í 16-liða úrslitum Evrópumóts karla í fótbolta í gærkvöld. Breiðablik vann Kópavogsslaginn í úrvalsdeild karla í fótbolta og Fylkir náði í stig gegn Val á Hlíðarenda.
Portúgal mætti Belgíu, efsta liði heimslistans, í Sevilla á Spáni. Aðeins eitt mark var skorað í leiknum en það gerði Thorgen Hazard á 42. mínútu og Portúgal mun því ekki verja Evrópumeistaratitilinn í ár. Belgía mætir Ítalíu í Munchen í 8-liða úrslitum á föstudag. Tékkland vann Holland 2-0 í fyrri leiknum í gær og það verða því Tékkar sem mæta Dönum í Aserbaisjan á laugardag. 16-liða úrslit keppninnar halda áfram í dag og í kvöld og klukkan fjögur mætast Króatía og Spánn á Parken í Kaupmannahöfn. Frakkland og Sviss eigast svo við klukkan sjö í Búkarest í Rúmeníu.
Tíunda umferð úrvalsdeildar karla í fótbolta hélt áfram í gærkvöldi og mættust HK og Breiðablik í Kópavogsslag í Kórnum. HK komst tvívegis yfir í leiknum en Blikar jöfnuðu og Andri Rafn Yeoman tryggði þeim grænklæddu svo 3-2 sigur skömmu fyrir leikslok. Á Hlíðarenda fékk topplið Vals Fylki í heimsókn. Þar voru Valsmenn 1-0 yfir allt þar til á 89. mínútu þegar Arnór Borg Guðjohnsen jafnaði fyrir Fylki og 1-1 voru lokatölur. Valur er þó áfram á toppi deildarinnar, nú fimm stigum ofar en Breiðablik og Víkingur sem bæði eiga leiki til góða á Valsmenn. KR mætir Stjörnunni í kvöld, Leiknir fær Víking í heimsókn og ÍA tekur á móti Keflavík.
Hin bandaríska Sydney McLaughlin setti heimsmet í 400 metra grindahlaupi á úrtökumóti bandaríska frjálsíþróttasambandsins fyrir Ólympíuleikana. McLaughlin hljóp á 51,90 sekúndum og varð um leið fyrst kvenna til að hlaupa undir 52 sekúndum. Hún var á undan löndu sinni Daliluh Muhammed sem er ríkjandi heims- og Ólympíumeistari en Muhammed, sem hljóp á 52,42 sekúndum, átti heimsmetið í greininni.
Fimleikakonan Eyþóra Elísabet Þórsdóttir tryggði sér um helgina keppnisrétt á Ólympíuleikunum á úrtökumóti í Hollandi.Eyþóra, sem keppir í fjölþraut, á íslenska foreldra en hefur verið búsett í Hollandi nær alla tíð. Þetta verða aðrir Ólympíuleikar Eyþóru í röð en hún var einnig á meðal keppenda í Ríó og endaði í 9. sætinu í fjölþraut, sem er besti árangur hollenskrar fimleikakonu á Ólympíuleikum.
Belgía sló ríkjandi Evrópumeistara Portúgal úr leik á EM karla í fótbolta í gærkvöldi. Tékkland komst í 8-liða úrslitin eftir sigur á Hollandi.